b'\n_START_ARTICLE_\nRaimon d\'Avinhon\n_START_SECTION_\nVida\n_START_PARAGRAPH_\nPr\xc3\xa0cticament no se sap res d\'aquest trobador, del qual nom\xc3\xa9s es conserva una poesia. Possiblement fos originari d\'Aviny\xc3\xb3. Ja que aquesta poesia est\xc3\xa0 compresa en una part d\'un can\xc3\xa7oner compilada el 1254, ha de ser anterior a aquesta data; per tant, se situa la seva producci\xc3\xb3 en la primera meitat del s. XIII. S\'ha dit que podria identificar-se amb el metge Raimon d\'Avinhon que va traduir, a principis de segle, la Practica Chirurgiae de Ruggero di Salerno (o Rogerio Frugardi) a versos occitans._NEWLINE_La seva \xc3\xbanica composici\xc3\xb3 \xc3\xa9s una pe\xc3\xa7a humor\xc3\xadstica on descriu llargament (78 versos) els m\xc3\xbaltiples oficis que ha fet. I diu que \xc3\xa9s trobaires bels e bos i tamb\xc3\xa9 joglars desavinens per\xc3\xb2 tamb\xc3\xa9 bos meges, quant es locs ("bon metge, quan n\'\xc3\xa9s l\'ocasi\xc3\xb3"). De totes maneres, el to humor\xc3\xadstic de la pe\xc3\xa7a i l\'enumeraci\xc3\xb3 d\'un centenar d\'oficis discordants i desordenats no permet treure conclusions sobre si el trobador i el metge haurien estat una mateixa persona.'